27.12.2022 г.
BG
Официален вестник на Европейския съюз
C 493/55 Вторник, 7 юни 2022 r.
38. призовава за спешни мерки за ограничаване на обезлюдяването на островите, както и на изтичането на мозъци и квалифицирани специалисти, и за подобряване на качеството на живот на гражданите, включително чрез подобряване на достъпа за уязвимите групи, за подкрепа на местните предприятия и за защита на работните места, а също и за справяне със застаряването на населението; призовава също така за насърчаване на развитието на институциите за образование, професионално обучение, повишаване на квалификацията, иновативно и устойчиво предприемачество и заетост за жителите на островите, по-специално за жените, чийто процент на заетост във всички островни територии на ЕС е по-нисък от този на мъжете, както и за младите хора; 39. подчертава необходимостта от разширяване на споразумението на Съвета от 7 декември 2021 г. за актуализиране на правилата на ЕС относно ставките на ДДС за всички островни райони в ЕС, където това е приложимо; 40. посочва, че кризата с COVID-19 показа слабостите на здравна система на множество островни региони; поради това подчертава значението на развитието и подобряването на здравната инфраструктура, достъпа до грижи и предоставянето на подкрепа за насърчаване на установяването на здравни специалисти, особено в най-отдалечените островни територии; 41. подчертава необходимостта да се насърчава на местно равнище тясното сътрудничество, мобилността и обменът на знания между образователни, научноизследователски институции и институции за технологични иновации, предприятия и отделни граждани; поради това призовава Комисията да се увери, че жителите на европейските острови, по-конкретно на най-отдалечените от континента, могат да участват пълноценно и равноправно в европейските програми за мобилност като „Еразъм +“, Европейски корпус за солидарност, DiscoverEU и бъдещата програма „стреми се, учи, овладявай, постигай“ (ALMA); 42. припомня значението на програмите на ЕС, като например гаранцията за младежта; призовава държавите членки бързо да приложат тази програма в тясна координация с фондовете на ЕС, като например ЕСФ+, за да се справят с положението на младежите, незаети с работа, учене или обучение, като се обърне специално внимание на хората, живеещи в селски райони и региони с природни или демографски ограничения на техните пазари на труда, включително острови, за да се гарантира, че всички млади хора на възраст под 30 години получават качествено предложение за работа, продължаване на образованието, професионално образование или обучение, могат да развият уменията, необходими за възможности за заетост в широк кръг сектори, или да получат предложение за платено чиракуване или стаж в рамките на четири месеца, след като са останали без работа или са напуснали формалното образование; 43. приветства усилията гаранцията за младежта да стане по-приобщаваща и да се избегне всяка форма на дискриминация, включително на младите хора, живеещи в отдалечени или селски райони, в градски райони в неблагоприятно положение или в отвъдморски територии и островни региони;
Култура 44. счита, че културата и развитието на културния сектор на островите са от основно значение; счита, че културните и езиковите идентичности на островите следва да бъдат защитавани и насърчавани, включително в образователната среда, тъй като допринасят за укрепването на значимостта на островите, а също и на тази на целия ЕС, на множество равнища; 45.
призовава Комисията да определи 2024 г. за Европейската година на островите.
Селско стопанство и рибарство 46. призовава Комисията да направи оценка на необходимостта от регламент за определяне на специфични мерки в областта на селското стопанство за всички острови на ниво NUTS 2 и NUTS 3 с оглед постигане на продоволствена автономия и повишаване на конкурентоспособността на техните продукти, без да се засягат съществуващите инструменти, като например Програмата от специфични мерки за отдалечените региони и за островите (POSEI) и регламента за определяне на специфични мерки в областта на селското стопанство по отношение на малките острови в Егейско море (10); 47. призовава за действия, насочени към преодоляване на икономическата разлика между районите във вътрешността и крайбрежните райони, която много често характеризира островните територии;
(10)
Регламент (ЕС) № 229/2013 на Европейския парламент и на Съвета от 13 март 2013 г. за определяне на специфични мерки в областта на селското стопанство по отношение на малките острови в Егейско море (ОВ L 78, 20.3.2013 г., стр. 41).